Առյուծի և ցուլի ծիսական որսի «ինստիտուտը» հատկապես տարածված է եղել Ասորեստանյան պետության Միջին և Նոր թագավորությունների ժամանակաշրջանում: Այստեղ այն մեծամասամբ կրել է «արքայական բնույթ»: Առյուծի և ցուլի որսը յուրատեսակ մրցություն է եղել և իր մեջ պարունակել է սպորտային տարրեր:Ուրարտական պատկերագրության մեջ առկա են որոշ տեսարաններ, որոնք կարող են ապացույց հանդիսանալ Վանի թագավորությունում առյուծի և ցուլի ծիսական որսի գոյության մասին: Նման տեսարաններ հատկապես առկա են ուրարտական մի շարք գոտիների վրա պատկերված դրվագաշարերում: «Էրեբունի» պատմահնագիտական արգելոց-թանգարանն այն եզակի հաստատություններից է, որտեղ պահվում են հնագիտորեն ֆիքսված արտեֆակտեր` առյուծի և ցուլի որսի տեսարաններով: Դրանք համապատասխանաբար Նոր Արեշի կոլումբարիումից և Երևանի Բիայնական դամբարանից գտնված գոտիների հատվածներն են: Հուշարձանների և տեսարժան վայրերի միջազգային օրվան նվիրված «Առյուծի և ցուլի որսը Մերձավոր Արևելքում» ցուցահանդեսի բացումը տեղի կունենա Էրեբունի պատմահնագիտական արգելոց-թանգարանում, 2016թ. ապրիլի 18-ին, ժամը՝ 14:00-ին/ք. Երևան, Էրեբունի փող. 38/: Ցուցահանդեսը կգործի մինչև 2016թ մայիսի 8-ը: